CELEX: 32013R0945
Language: ro
Date: 2013-10-02 00:00:00
Title: Regulamentul de punere în aplicare (UE) nr. 945/2013 al Comisiei din 2 octombrie 2013 privind autorizarea cipermetrinei ca substanță activă existentă pentru a fi utilizată în produse biocide pentru tipul de produs 8  Text cu relevanță pentru SEE

3.10.2013   
            
            
               RO
            
            
               Jurnalul Oficial al Uniunii Europene
            
            
               L 261/23
            
         REGULAMENTUL DE PUNERE ÎN APLICARE (UE) NR. 945/2013 AL COMISIEI
   din 2 octombrie 2013
   privind autorizarea cipermetrinei ca substanță activă existentă pentru a fi utilizată în produse biocide pentru tipul de produs 8
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:
   
               (1)
            
            
               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează să fie evaluate în vederea unei eventuale includeri în anexa I, IA sau IB la Directiva 98/8/CE a Parlamentului European și a Consiliului (3). Această listă include cipermetrina.
            
         
               (2)
            
            
               În temeiul Regulamentului (CE) nr. 1451/2007, cipermetrina a fost evaluată în conformitate cu articolul 11 alineatul (2) din Directiva 98/8/CE pentru utilizarea în tipul de produs 8, produse de întreținere a lemnului, definit în anexa V la directiva menționată, care corespunde tipului de produs 8 definit în anexa V la Regulamentul (UE) nr. 528/2012.
            
         
               (3)
            
            
               Belgia a fost desemnată stat membru raportor și a prezentat Comisiei, la 5 martie 2010, raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.
            
         
               (4)
            
            
               Raportul autorității competente a fost examinat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile examinării au fost incluse într-un raport de evaluare, în cadrul reuniunii Comitetului permanent pentru produse biocide din 12 iulie 2013.
            
         
               (5)
            
            
               Potrivit evaluărilor, este de așteptat ca produsele biocide care sunt folosite în tipul de produs 8 și care conțin cipermetrină să respecte cerințele articolului 5 din Directiva 98/8/CE.
            
         
               (6)
            
            
               Prin urmare, este adecvat să se autorizeze utilizarea cipermetrinei în produse biocide pentru tipul de produs 8.
            
         
               (7)
            
            
               Întrucât evaluarea nu a abordat nanomaterialele, autorizarea nu trebuie să vizeze aceste materiale, în temeiul articolului 4 alineatul (4) din Regulamentul (UE) nr. 528/2012.
            
         
               (8)
            
            
               Ar trebui să se prevadă o perioadă de timp rezonabilă înaintea autorizării unei substanțe active, pentru a permite statelor membre, părților interesate și, după caz, Comisiei să se pregătească pentru a respecta noile cerințe care decurg din autorizarea respectivă.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului permanent pentru produse biocide,
            
         ADOPTĂ PREZENTUL REGULAMENT:
   Articolul 1
   Cipermetrina este autorizată ca substanță activă pentru a fi utilizată în produse biocide pentru tipul de produs 8, sub rezerva specificațiilor și a condițiilor stabilite în anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 167, 27.6.2012, p. 1.
   
      (2)  JO L 325, 11.12.2007, p. 3.
   
      (3)  JO L 123, 24.4.1998, p. 1.
   
      ANEXĂ
      
                  Denumirea comună
               
               
                  Denumirea IUPAC
                  Numere de identificare
               
               
                  Puritatea minimă a substanței active (1)
                  
               
               
                  Data autorizării
               
               
                  Data de expirare a autorizării
               
               
                  Tipul produsului
               
               
                  Condiții specifice (2)
                  
               
            
                  Cipermetrină
               
               
                  Cipermetrină cis:trans/40:60
                  Denumire IUPAC:
                  (RS)-α-ciano-3fenoxibenzil-(1RS)-cis,trans-3-(2,2-diclorovinil)-2,2-dimetilciclopropan carboxilat
                  Nr. CE: 257-842-9
                  Nr. CAS: 52315-07-8
               
               
                  920 g/kg
               
               
                  1 iunie 2015
               
               
                  31 mai 2025
               
               
                  8
               
               
                  La evaluarea produsului, se acordă o atenție deosebită expunerilor, riscurilor și eficacității legate de orice utilizări care au făcut obiectul unei cereri de autorizare, dar care nu sunt abordate în evaluarea nivelului de risc al substanței active realizată de Uniune.
                  Autorizațiile sunt supuse următoarelor condiții:
                  
                              1.
                           
                           
                              Pentru utilizatorii industriali sau profesioniști, trebuie să se instituie proceduri operaționale sigure și măsuri organizatorice adecvate. Atunci când expunerea nu poate fi redusă la un nivel acceptabil prin alte mijloace, produsele se utilizează cu echipament individual de protecție adecvat.
                           
                        
                              2.
                           
                           
                              Trebuie să se ia măsuri adecvate de reducere a riscurilor pentru protejarea solului și a mediului acvatic. În special:
                              
                                          (a)
                                       
                                       
                                          etichetele și, în cazul în care sunt prevăzute, fișele cu date de securitate ale produselor autorizate trebuie să indice faptul că aplicarea industrială trebuie să se desfășoare într-un spațiu izolat sau pe o suprafață dură impermeabilă cu îndiguire, că lemnul proaspăt tratat trebuie depozitat după tratare într-un loc acoperit sau pe o suprafață dură impermeabilă sau ambele, pentru a preveni pierderile directe în sol sau în apă, și că orice pierderi rezultate în urma aplicării produsului trebuie recuperate pentru reutilizare sau eliminare;
                                       
                                    
                                          (b)
                                       
                                       
                                          produsele nu sunt autorizate pentru tratarea industrială prin imersiunea sau pulverizarea lemnului care va fi expus intemperiilor, cu excepția cazului în care sunt furnizate date care demonstrează că produsul nu va prezenta riscuri inacceptabile, dacă este necesar prin aplicarea unor măsuri corespunzătoare de reducere a riscurilor;
                                       
                                    
                                          (c)
                                       
                                       
                                          produsele nu sunt autorizate pentru tratarea construcțiilor exterioare aflate în apropierea sau deasupra apei sau pentru tratarea lemnului care va fi folosit pentru construcții exterioare în apropierea sau deasupra apei, cu excepția cazului în care sunt furnizate date care demonstrează că produsul nu va prezenta riscuri inacceptabile, dacă este necesar prin aplicarea unor măsuri corespunzătoare de reducere a riscurilor.
                                       
                                    
                        
            
         (1)  Puritatea indicată în această coloană corespunde gradului minim de puritate al substanței active utilizate pentru evaluarea realizată în conformitate cu articolul 8 din Regulamentul (UE) nr. 528/2012. Substanța activă din produsul introdus pe piață poate avea o puritate egală sau diferită dacă s-a demonstrat echivalența acesteia din punct de vedere tehnic cu substanța activă evaluată.
      
         (2)  În vederea punerii în aplicare a principiilor comune din anexa VI la Regulamentul (UE) nr. 528/2012, conținutul și concluziile rapoartelor de evaluare sunt disponibile pe site-ul internet al Comisiei: http://ec.europa.eu/comm/environment/biocides/index.htm